इन्दनेसिया, 20 आगष्ट, 2022: बुहुमाव गोबां हादरफोर दं ।  मोनफ्रोमबो हादरआव गुबुन-गुबुन हारि-माहारिनि सुबुंफोरा रायजो जायो ।  मोनफ्रोमबो हारियानो गावनि मोनसे सिनायथि, आसार-खान्थि आरो नेमखान्थि थायो ।  नोंथांआ इन्दनेसियानि डानी हारिनि सोमोन्दै खोनाफेरबाय ना ?  जाय हारिनि गेजेराव नख’रनि सुबुंआ जिउ गोमायोब्ला आइजोफोरा गावनि आखाइनि आसिखौ हास’नानै एबा देस’नानै लायो ।  नाथाय बेनि सिङाव मा फोथायनाय दं ?  मिथिनो मोननाय बादिब्ला, थैनाय सुबुंनि जिउमाखौ गोजोनहोनो आरो सुबुंनि थैनायाव गावनि दुखु मोननायखौ फोरमायनो बेबादि नेमखान्थिखौ फालियो ।  बेजों लोगोसेनो आसि मोनसे जनाया थैनाय सुबुंनि दुखु मोननायनिख्रुइ बांसिन जानो हाया होननानै फोथायनायजों बे नेमखान्थिखौ मावफुंङो ।  मख’नो गोनांदि, गोबां बोसोर सिगाङावनो बे नेमखान्थिखौ इन्दनेसिया सरकारआ बन्द’ खालामनानै होबाय ।  नाथाय दासिमबो बैसोगोरा आइजोफोरखौ नोजोर होयोब्ला नुनो मोनो बिसोरनि आखाइयाव देस’नाय आसिनि सिन ।  बेबादि नेमखान्थिखौ इकिपालिन (IKIPALIN) बुंनाय जायो ।  खौरां बिजोंनि गेजेरजों मिथिनो मोननाय बादिब्ला, जवाविजयानि वामिन सहराव डानी हारिखौ बांसिनै नुनो मोनो ।  मिथिनो मोननाय बादिब्ला, नख’रनि सोद्रोमा थैखांनायनि उनाव आइजोफोरा अन्थाइ आरो ब्लेड गावनि आसिखौ देस’नानै एबा हास’नानै लायो लोगोसेनो दिरुं खानानैबो बस’यो । 